CELEX: 32018D0006(01)
Language: el
Date: 2018-02-13 00:00:00
Title: Απόφαση (ΕΕ) 2018/228 της Ευρωπαϊκής Κεντρικής Τράπεζας, της 13ης Φεβρουαρίου 2018, που τροποποιεί την απόφαση (ΕΕ) 2017/936 με την ανάθεση της έκδοσης κατ' εξουσιοδότηση αποφάσεων αξιολόγησης της καταλληλότητας σε προϊσταμένους υπηρεσιακών μονάδων (ΕΚΤ/2018/6)

16.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 43/18
            
         ΑΠΌΦΑΣΗ (ΕΕ) 2018/228 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 13ης Φεβρουαρίου 2018
   που τροποποιεί την απόφαση (ΕΕ) 2017/936 με την ανάθεση της έκδοσης κατ' εξουσιοδότηση αποφάσεων αξιολόγησης της καταλληλότητας σε προϊσταμένους υπηρεσιακών μονάδων (ΕΚΤ/2018/6)
   Η ΕΚΤΕΛΕΣΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 11.6,
   Έχοντας υπόψη την απόφαση (ΕΕ) 2017/933 της Ευρωπαϊκής Κεντρικής Τράπεζας, της 16ης Νοεμβρίου 2016, σχετικά με τον καθορισμό γενικού πλαισίου για την κατ' εξουσιοδότηση λήψη αποφάσεων όσον αφορά εποπτικές νομικές πράξεις (ΕΚΤ/2016/40) (1), και ιδίως τα άρθρα 4 και 5,
   Έχοντας υπόψη την απόφαση (ΕΕ) 2017/935 της Ευρωπαϊκής Κεντρικής Τράπεζας, της 16ης Νοεμβρίου 2016, σχετικά με την κατ' εξουσιοδότηση έκδοση αποφάσεων αξιολόγησης της καταλληλότητας και τις απαιτήσεις καταλληλότητας (EKT/2016/42) (2), και ιδίως το άρθρο 2,
   Έχοντας υπόψη την απόφαση EΚΤ/2004/2, της 19ης Φεβρουαρίου 2004, για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (3), και ιδίως το άρθρο 10,
   Εκτιμώντας τα ακόλουθα:
   
               (1)
            
            
               Η απόφαση (EE) 2017/936 της Ευρωπαϊκής Κεντρικής Τράπεζας (ΕΚΤ/2017/16) (4) επιτάσσει την κατ' εξουσιοδότηση έκδοση αποφάσεων κατά το άρθρο 2 της απόφασης (ΕΕ) 2017/935 (ΕΚΤ/2016/42) από τον αναπληρωτή γενικό διευθυντή της Γενικής Διεύθυνσης Μικροπροληπτικής Εποπτείας IV που είναι αρμόδια για τις αποφάσεις αξιολόγησης της καταλληλότητας, και από άλλους προϊστάμενους υπηρεσιακών μονάδων.
            
         
               (2)
            
            
               Την 1η Φεβρουαρίου 2018 έλαβε χώρα στο πεδίο της τραπεζικής εποπτείας της ΕΚΤ μια οργανωτική αλλαγή που αφορούσε μεταξύ άλλων τη μετακίνηση τριών τμημάτων, συμπεριλαμβανομένης της Διεύθυνσης Εποπτικών Εγκρίσεων, από τη Γενική Διεύθυνση Μικροπροληπτικής Εποπτείας IV στη Γενική Διεύθυνση Γραμματείας του εποπτικού συμβουλίου. Ο αναπληρωτής γενικός διευθυντής της Γενικής Διεύθυνσης Μικροπροληπτικής Εποπτείας IV θα παύσει να είναι αρμόδιος για τις αποφάσεις αξιολόγησης της καταλληλότητας.
            
         
               (3)
            
            
               Ως προς τους προϊστάμενους υπηρεσιακών μονάδων οι οποίοι θα πρέπει να εξουσιοδοτηθούν να εκδίδουν αποφάσεις αξιολόγησης της καταλληλότητας έλαβε χώρα διαβούλευση με την πρόεδρο του εποπτικού συμβουλίου,
            
         
               (4)
            
            
               Ως εκ τούτου, η απόφαση (EE) 2017/936 της Ευρωπαϊκής Κεντρικής Τράπεζας (ΕΚΤ/2017/16) θα πρέπει να τροποποιηθεί αναλόγως, ώστε να αποτυπώσει τη μεταβίβαση της αρμοδιότητας για τις αποφάσεις αξιολόγησης της καταλληλότητας στη Γενική Διεύθυνση Γραμματείας του εποπτικού συμβουλίου,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποιήσεις
   Το άρθρο 1 της απόφασης (ΕΕ) 2017/936 (ΕΚΤ/2017/16) αντικαθίσταται από το ακόλουθο κείμενο:
   
      «Άρθρο 1
      Κατ' εξουσιοδότηση αποφάσεις αξιολόγησης της καταλληλότητας
      Οι κατ' εξουσιοδότηση αποφάσεις κατά το άρθρο 2 της απόφασης (ΕΕ) 2017/935 (ΕΚΤ/2016/42) εκδίδονται από τον γενικό διευθυντή ή τον αναπληρωτή γενικό διευθυντή της Γενικής Διεύθυνσης Γραμματείας του εποπτικού συμβουλίου που είναι αρμόδια για τις αποφάσεις αξιολόγησης της καταλληλότητας ή, σε περίπτωση κωλύματός του, από τον προϊστάμενο του Τμήματος Εποπτικών Εγκρίσεων, και έναν εκ των ακόλουθων προϊστάμενων υπηρεσιακής μονάδας:
      
                  α)
               
               
                  τον γενικό διευθυντή της Γενικής Διεύθυνσης Μικροπροληπτικής Εποπτείας I, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση·
               
            
                  β)
               
               
                  τον γενικό διευθυντή της Γενικής Διεύθυνσης Μικροπροληπτικής Εποπτείας II, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση· ή
               
            
                  γ)
               
               
                  τον αρμόδιο αναπληρωτή γενικό διευθυντή, σε περίπτωση κωλύματος του οικείου γενικού διευθυντή.».
               
            
   Άρθρο 2
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
   
      Φρανκφούρτη, 13 Φεβρουαρίου 2018.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 141 της 1.6.2017, σ. 14.
   
      (2)  ΕΕ L 141 της 1.6.2017, σ. 21.
   
      (3)  ΕΕ L 80 της 18.3.2004, σ. 33.
   
      (4)  Απόφαση (ΕΕ) 2017/936 της Ευρωπαϊκής Κεντρικής Τράπεζας, της 23ης Μαΐου 2017, σχετικά με την ανάθεση της έκδοσης κατ' εξουσιοδότηση αποφάσεων αξιολόγησης της καταλληλότητας σε προϊστάμενους υπηρεσιακών μονάδων (ΕΚΤ/2017/16) (ΕΕ L 141 της 1.6.2017, σ. 26).